Ֆրանսիան «Մանկական Եվրատեսիլ-2022»-ում

'''Ֆրանսիան''' մասնակցել է «Մանկական Եվրատեսիլ 2022» երգի մրցույթին, որը տեղի է ունեցել  2022 թվականի դեկտեմբերի 11-ին, Հայաստանի մայրաքաղաք Երևանում։ Լիսանդրոն ներկայացրել է երկիրը մրցույթում «Oh Maman!» երգով։ Նա հաղթել է 203 միավորով։

## Նախապատմություն

Ֆրանսիան իր դեբյուտը կատարել է «Մանկական Եվրատեսիլ» երգի մրցույթում 2004 թվականին, երբ Թոմաս Պոնտիեն ներկայացրել է երկիրը «Si on voulait bien» երգով: Նա 78 միավորով զբաղեցրել է վեցերորդ հորիզոնականը։ Այնուամենայնիվ, ֆրանսիական France Télévisions հեռարձակող ընկերությունը որոշել է հրաժարվել մրցույթից 2005 թվականին՝ նշելով, որ մրցույթը լավ ժամանակային միջակայքում չէր, որ մրցույթի վարկանիշները «չափազանց հիասթափեցնող էին», որ մրցույթի ձևաչափը չափազանց դժվար էր երեխաների համար։ Ֆրանսիան վերադարձել է մրցույթ 2018 թվականին։ Այնուհետև երկիրը ներկայացրել է Անջելինան «Jamais sans toi» երգով՝ զբաղեցնելով երկրորդ տեղը 203 միավորով։ 2019 թվականի մրցույթում Կառլան ներկայացրել է երկիրը «Bim bam toi» երգով, 169 միավորով զբաղեցնելով հինգերորդ տեղը։ Վալենտինան Ֆրանսիան ներկայացրել է 2020 թվականի մրցույթում՝ «J'imagine» երգով։ Նա գրավել է առաջին տեղը 200 միավորով, ինչը Ֆրանսիային բերել է իր առաջին հաղթանակը «Մանկական Եվրատեսիլում» և երկրի առաջին հաղթանակը Եվրատեսիլում 1989 թվականից ի վեր, երբ Ֆրանսիան հաղթել է 1989 թվականի «Երիտասարդ պարողների Եվրատեսիլ» մրցույթում: Փարիզում կայացած 2021 թվականի մրցույթում Ֆրանսիան ներկայացրել է Էնցոն «Tic Tac» երգով, զբաղեցնելով երրորդ տեղը 187 միավորով։

## Մանկական Եվրատեսիլից առաջ
2022 թվականի փետրվարի 17-ին ֆրանսիական France Télévisions հեռուստաընկերությունը հաստատել է, որ Ֆրանսիան կմասնակցի «Մանկական Եվրատեսիլ 2022» երգի մրցույթին։ 2022 թվականի հոկտեմբերի 27-ին հայտարարվել է, որ France Télévisions հեռարձակողը մասնակից է ընտրել ներքին ընտրության միջոցով, ինչպես դա արել է ամեն տարի 2018 թվականին մրցույթ վերադառնալուց ի վեր։ 2022 թվականի հոկտեմբերի 28-ին հայտարարվել է, որ Լիսանդրոն կներկայացնի Ֆրանսիան «Մանկական Եվրատեսիլ 2022» երգի մրցույթում՝ «Oh Maman!» երգով։ Երգի հեղինակներից մեկը Բարբարա Պրավին էր՝ Ֆրանսիայի ներկայացուցիչը Եվրատեսիլ 2021-ում։

## Մանկական Եվրատեսիլում
### Հեռարձակում
Մրցույթի եզրափակիչը հեռարձակվել է France 2-ով՝ մեկնաբաններ Ստեֆան Բեռնի և Կառլա Լազարիի մասնակցությամբ։ Մրցույթից հետո հայտարարվել է, որ շոուն դիտել է միջինում 1.11 միլիոն հեռուստադիտող (քվեարկության ժամանակ՝ 1.8 միլիոն)՝ 8.9% մասնաբաժնով։ Սակայն, մրցույթի վարկանիշը Ֆրանսիայում ամենացածրն էր 2019 թվականից ի վեր։

### Ելույթ
«Մանկական Եվրատեսիլ 2022» երգի մրցույթին մասնակցող երկրների ելույթների հերթականությունը որոշվել է 2022 թվականի դեկտեմբերի 5-ին. Ֆրանսիան ելույթ է ունեցել վեցերորդ համարի ներքո՝ Իտալիայից հետո և Ալբանիայից առաջ։ Լիսանդրոն մասնակցել է 2022 թվականի դեկտեմբերի 7-ին և 9-ին տեղի է ունեցել փորձերին, որոնց հաջորդել է «ժյուրիի շոուն», որը տեղի է ունեցել 2022 թվականի դեկտեմբերի 10-ի երեկոյան։ Ֆրանսիական ժյուրիի քվեարկության արդյունքները հրապարակել է «Մանկական Եվրատեսիլ 2020»-ի հաղթող Վալենտինան։

### Քվեարկություն
Մրցույթում կրկին կիրառվել է 2017 թվականին ներդրված քվեարկության համակարգը, որտեղ արդյունքները որոշվում են առցանց քվեարկության (50%) և ժյուրիի քվեարկության (50%) գումարով։ Մասնակից յուրաքանչյուր երկիր ուներ 5 հոգուց բաղկացած ազգային ժյուրի. նրանցից երեքը երաժշտական արդյունաբերության մասնագետներ էին, իսկ երկուսը՝ 10-ից 15 տարեկան երեխաներ, որոնք պետք է լինեին այն երկրի քաղաքացիներ, որի անունից քվեարկում էին։

Առցանց քվեարկությունը բաղկացած էր երկու փուլից. առցանց քվեարկության առաջին փուլը սկսվել է 2022 թվականի դեկտեմբերի 9-ին, երբ մրցույթի կայքում (junioreurovision.tv) ցուցադրվել են մասնակիցների փորձերից հատվածներ, որից հետո հեռուստադիտողները կարողացել են քվեարկել 3 մասնակիցների օգտին: Առցանց քվեարկության առաջին փուլն ավարտվել է 2022 թվականի դեկտեմբերի 11-ին, ժամը 15:59-ին Կենտրոնական Եվրոպայի ժամանակով: Առցանց քվեարկության երկրորդ փուլը սկսվել է վերջին՝ տասնվեցերորդ ելույթից անմիջապես հետո և տևել է 15 րոպե։

Քվեարկության արդյունքների համաձայն՝ Ֆրանսիան զբաղեցրել է 1-ին տեղը՝ հավաքելով 203 միավոր. ժյուրիի քվեարկության համաձայն՝ Ֆրանսիան զբաղեցրել է առաջին տեղը՝ 132 միավորով, իսկ առցանց քվեարկության արդյունքներով՝ երրորդ տեղը՝ 71 միավորով։

### Քվեարկության մանրամասն արդյունքներ

## Ծանոթագրություններ

Կատեգորիա:2022 Ֆրանսիայում
Կատեգորիա:Ֆրանսիան Եվրատեսիլ երգի մրցույթում